runetrust/blame-folketinget-dk huggingface dataset:
Hanne Severinsen (V), 2005-05-03:
I hvert fald kan der komme en overlapning af Europarådets efterhånden omfattende arbejde på det samme område, så jeg håber, at man kan finde en sådan måde, at man kan bygge videre på de resultater, som Europarådet når, og EU ikke gør præcis det samme, så vi skal møde monitorering på hvert andet gadehjørne i de forskellige organisationer.
Kim Behnke (FRI), 2001-01-23:
Og ministeren svarede dengang, at det var rigtigt set, at der var brug for at få ændret loven, fordi DVD er et digitalt medie. Så har vi så lovforslaget foran os, og når det gælder selve afkriminaliseringen af, at folk laver en digital kopi til eget brug, så har vi ikke noget at indvende, men vi mener ikke, at ministeren i afsøgningen af, hvad vi har foran os, er tilstrækkelig progressiv.
Mads Olsen (SF), 2025-02-25:
Det er stadig interessant at høre, hvad man eventuelt kunne forestille sig kunne være nogle ting, man kunne støtte, altså f.eks. at man skal vente 3 år i stedet for 6 måneder for at få det endeligt bekræftet, eller at man skal igennem et længere udredningsforløb med en masse psykiatere, sagsbehandlere, læger og psykologer.
Charlotte Broman Mølbæk (SF), 2021-06-01:
Et andet sted, hvor der er behov for at rette op på retssikkerheden, er ved observationer i eget hjem, hvor vi har set en lang række tilfælde med mere vidtgående krav om at lave observationer i mange timer og dage hos borgeren, og det gælder helt ind i badeværelset og i soveværelset.
Lennart Damsbo-Andersen (S), 2010-02-25:
Men jeg kunne godt tænke mig at spørge ordføreren: Er det ikke rigtigt, at det reelt er et problem for de mennesker, som mister sygedagpengene, et økonomisk problem, for de tusind mennesker, der hvert år, som det er i øjeblikket, mister enhver forsørgelse?
Susie Jessen (DD), 2023-11-30:
Når vi i den landdistriktspolitiske redegørelse, som vi diskuterer i dag, kan se, at der er mange ting, der går i den forkerte retning nogle steder i vores land, og når vi kan se udfordringerne, også på trods af de der små, fine solstrålehistorier, der er skrevet ind i redegørelsen, så mener vi i Danmarksdemokraterne også, at det er vigtigt at reagere.
Benny Engelbrecht (S), 2009-11-27:
Blandt de elementer, der fremhæves i høringssvarene, er også, at fødevaremyndighedernes sagsbehandling på flere områder og i andre sammenhænge er temmelig langsommelig, og bl.a. peger Coop Danmark, Dansk Erhverv og Horesta i deres høringssvar på lang sagsbehandlingstid i Sekretariatet for Fødevare- og Veterinærklager.
Torsten Schack Pedersen (V), 2016-04-28:
Men løsningen er altså ikke det forslag, som Alternativet har fremsat her, og på den baggrund kan jeg meddele – hvilket nok ikke kommer som den store overraskelse – at Venstre ikke kan støtte forslaget, og jeg har lovet at sige, at det samme gælder for Det Konservative Folkeparti.
Kirsten Normann Andersen (SF), 2018-05-25:
Men vi tror også på, at vi ved hjælp af dialog kan flytte os, ligesom vi har gjort det historisk igennem tiderne, sådan at vi måske ophører med at udføre det her indgreb, som jeg jo kan høre rundt omkring – ligegyldigt hvor vi kigger hen – at vi alle sammen er enige om er et voldsomt indgreb.
Matilde Powers (S), 2025-10-23:
Men jeg forestiller mig også, at det har betydet noget i rummet på daværende tidspunkt, at der ikke er helt så mange kvinder, der tilvælger de her fag, og at det derfor er ekstra vigtigt at tage hånd om seksuel chikane, når det sker, så man ikke står meget alene med den type chikane og krænkelser derude.
Thorkild Simonsen (S), 1998-02-05:
Jeg tror, man skal prøve at finde frem til det, der er det egentlige: at man skal undgå skader, for jeg går ud fra, at Fremskridtspartiets forslag ikke drejer sig om at komme til at høre nogle høje lyde, men om at undgå, at der sker skader.
Nicolai Wammen (S), 2020-09-08:
Og der siger det sig selv – ikke mindst oven på en coronakrise, som vi i nogen grad er igennem, men som vi langtfra er i mål med, hvilket jeg gjorde en del ud af i dag – at vi også skal tænke på, hvordan vi holder hånden under vores iværksættere, også når det gælder kapital.
Peter Hummelgaard Thomsen (S), 2017-04-20:
Her sagde Rigspolitiet, at det dog er Rigspolitiets vurdering, »at den manglende direkte søgeadgang i nær fremtid vil indebære en meget væsentlig begrænsning af dansk politis mulighed for at bekæmpe grænseoverskridende kriminalitet sammenlignet med fuldgyldige medlemmer af Europol.«
Troels Lund Poulsen (V), 2016-11-16:
Det betyder ikke, at man en til en skal følge dem – det er jeg sådan set også enig med spørgeren i at der kan være gode grunde til ikke at gøre – men hvad angår det med at få en tekstnær gennemgang af det i forhold til de forskellige lande, tror jeg, det giver bedst mening, at vi tager det under udvalgsbehandlingen, og det vil jeg gerne lægge op til.
Aaja Chemnitz Larsen (IA), 2018-05-25:
– jeg gør det simpelt hen, fordi jeg ikke kan lade være: Jeg synes, at børneog ungeområdet er det vigtigste område, også fordi det har en betydning i forhold til uddannelsesområdet og igen i forhold til, om vi har kvalificeret arbejdskraft ude på arbejdsmarkedet.
Karen Ellemann (V), 2010-12-09:
, er det jo sådan, at Miljøstyrelsen med bidrag fra Danmarks Miljøundersøgelser ved Aarhus Universitet har vurderet, at de argumenter, som Østrig lægger til grund for deres forbud, ikke giver tilstrækkeligt grundlag for at nedlægge et midlertidigt forbud efter udsætningsdirektivets sikkerhedsklausul.
Frederik Vad (S), 2025-01-09:
Vi laver et regeringsgrundlag, der siger, der skal være en konventionsambassadør – noget, som Det Konservative Folkeparti ikke har brugt 5 minutter på at få ind i noget regeringsgrundlag i de 15-20 år, de har siddet med noget ansvar siden årtusindskiftet.
Torsten Gejl (ALT), 2020-12-01:
Men nu, når vi var det første parti, der nævnte retten til tidlig tilbagetrækning her i salen – nu må beskæftigelsesministeren godt lige høre efter et øjeblik – og nu, når vi var det første parti i forhandlingerne om det her lovforslag i Beskæftigelsesministeriet, der sagde, at vi er klar til at støtte det her uden at tage os dyrt betalt for at gøre det rigtige, så undrer det os, at vi pludselig røg ud af forhandlingerne og måtte læse i avisen, at forslaget havde samlet flertal.
Anders Fogh Rasmussen (V), 2004-02-17:
Regeringen er helt enig i, at der kan gøres mere for at styrke åbenheden i det offentlige, men den nemmeste og mest effektive vej til det er faktisk ikke at søge grundloven ændret med henblik på at indsætte en principbestemmelse om dette spørgsmål i grundloven.
Mike Legarth (KF), 2014-02-20:
Vi synes, det er vigtigt, at der også er taget hensyn til dem, som ikke er it-parate, og at de så kan gøre det på den såkaldt gammeldags facon med fysisk papirmodel, og at der også i selve processen med, at man tilmelder sig et nyt parti, er en betænkningsperiode, så man stadig væk får en reaktionstid og en tid til at tænke over, om man nu også er sikker på, at man vil støtte det foretagende, man er i gang med at støtte.
Peter Hummelgaard Thomsen (S), 2019-11-20:
Og jeg tror, som jeg har nævnt flere gange i dag, at vi står et sted, hvor vi er et meget velstående samfund, vi har meget tæt på fuld beskæftigelse i Danmark, og grundlæggende har vi virksomheder og offentlige arbejdsgivere, der skriger efter arbejdskraft – så meget, at vi skal til at rekruttere fra tredjelande langt væk fra EU osv.
Pernille Vermund (NB), 2021-02-09:
På en eller anden måde var der jo god ræson i det, og måske ville der også stadig være god ræson i det, for vi har jo her at gøre med et område, hvor retspolitikken og udlændinge- og integrationspolitikken hænger ret tæt sammen, særlig i en tid, hvor der ikke er voldsomt meget kriminalitet i samfundet.
Mette Gjerskov (S), 2007-04-19:
Det andet er jo nogle længerevarende diskussioner, som vi også meget gerne tager, og hvis ikke hr. Per Clausen bliver inviteret med i EU-klubben, så vil jeg da gerne tilbyde at lave en lille fælles EU-klub sammen med hr. Per Clausen, hvis det betyder, at vi kan få en bredere enighed på det her område i det danske Folketing.
Simon Emil Ammitzbøll (RV), 2006-11-15:
Det er jo ikke rimeligt at påstå, at vi ved alt om de her ting, og det er ikke rimeligt, at man i øvrigt fremsætter et forslag til vedtagelse uden det her, når fru Irene Simonsen og derefter to ordførere fra regeringens støtteparti håner hr. Steen Gade for ikke at tage tvangsægteskaber alvorligt.
Maria Reumert Gjerding (EL), 2015-10-22:
Jeg bliver simpelt hen nødt til at spørge finansministeren, om han virkelig tror, at vi kan redde det konventionelle landbrug, der har så dårlig økonomi, ved at lade landmændene hælde lidt mere gødning på markerne og ved at fjerne randzonerne.
Morten Helveg Petersen (RV), 2000-12-01:
Ud fra sådan en god, gammeldags marxistisk indfaldsvinkel til det her spørgsmål burde man vel klappe i hænderne ved udsigten til at gøre indhug i teleselskabernes overnormale profit på området, i og med at de skal til at betale for at deltage i udviklingen af telemarkedet, eller er der noget, jeg har misforstået?
Erik Mortensen (S), 2003-05-22:
Som sagt kan vi selvfølgelig ikke stemme for, vi ønsker stadig væk at bidrage til, at afgiftsskruen ikke får en unødvendig og, skal man sige, for forbrugerne helt uacceptabel stigning, for forbrugerne har jo på ingen måde mulighed for påvirkning, og de har heller ikke mulighed for selv at vælge det rette produkt og spørge: Hvor er stigningen?
Lone Dybkjær (RV), 2011-05-02:
Men jeg synes, at det, der ville være godt i forbindelse med det her forslag, ville være at få sat en diskussion i gang om, hvordan vi kan få folk overbevist om, at de altså skal være opmærksomme på den her registrering, som de fleste bare gladelig lader sig involvere i, men hvor man ikke kan gennemskue konsekvenserne.
Ellen Trane Nørby (V), 2018-01-11:
Den anden del af forslaget i det beslutningsforslag, som vi behandler i dag, handler om standardiserede pakker, altså cigaretpakker, hvor den lille del forneden, hvor produktets navn i dag står på, fremover skal være lavet i et standardiseret design, som producenten ikke selv må sætte sit præg på.
Karsten Lauritzen (V), 2012-05-03:
Det kan ikke overraske os i Venstre, at regeringen nu vil lempe på kravet om selvforsørgelse, danskkundskaber og aktivt medborgerskab, og vi har også tidligere advaret, når justitsministeren messer – for nu at bruge dette udtryk – robust, men retfærdig udlændinge- og integrationspolitik.
Søren Pape Poulsen (KF), 2016-02-11:
I forhold til den case, som fru Pernille Skipper nævnte heroppefra, vil jeg sige, at hvis man er ude at samle svampe og har en lille lommekniv, så må man gerne det – uden problemer. Jeg synes faktisk, det er rigtig godt, at vi nu får defineret, hvor man ikke må bære kniv, aldrig nogen sinde, og det er i de situationer, hvor der kan opstå konflikter, altså i nattelivet, ved større fodboldkampe og ved demonstrationer.
Pernille Skipper (EL), 2016-05-24:
Den helt konkrete anledning er jo, som justitsministeren også påpeger, at vi efter møje og besvær og nok ikke helt med justitsministerens gode vilje, for at sige det mildt, har fået afsløret, at Danmark faktisk har stillet hjælp til rådighed, altså har hjulpet amerikanerne med at forsøge at fange Edward Snowden.
Gitte Lillelund Bech (V), 2004-02-25:
, og det har hr. Carsten Hansen i pressen fået gjort til det skrækkelige uhyre, som simpelt hen er skyld i, at IFKA tilsyneladende vurderer, at der er sket et fald i efteruddannelsesaktiviteten. Det bliver ikke hr. Carsten Hansen, jeg spørger, for han har tilsyneladende ikke forstået det.
Michael Aastrup Jensen (V), 2008-04-08:
Må jeg ikke bare have lov til lige at få slået det helt fuldstændig fast: Den danske regering har jo tværtimod råbt op, når der er behov for at råbe op, og vi har jo hele tiden interveneret i forhold til de domme, der har været undervejs ved EF-Domstolen, og det vil vi fortsat gøre.
Sophie Hæstorp Andersen (S), 2011-12-01:
Til sidst vil jeg sige om gebyret for tolkebistand, at regeringen jo prioriterer et sundhedsvæsen med fri og lige adgang for alle borgere, og vi ønsker ikke, at der etableres ordninger i sundhedsvæsenet, der kan medføre, at nogle borgere undlader at søge lægehjælp i tide.
Carina Christensen (KF), 2008-01-22:
Som jeg ser det, kommer det til at handle om at finde løsninger, hvor de konkrete tiltag inden for transportsektoren leverer et bidrag til at begrænse de menneskeskabte klimaforandringer, men hvor disse tiltag påvirker borgernes velfærd og samfundets vækstmuligheder mindst muligt.
John Vinther (KF), 1997-11-13:
Det er umuligt på nuværende tidspunkt at tage stilling til. Hvad angår afskaffelse af rammebeløbet for andelsboliger, er det jo sådan set logisk nok, at hvis man afskaffer det på det ene område, gør man det også på det andet, så ud fra den forudsætning - hvis man afskaffer rammebeløbet for de almennyttige boliger - kan vi godt følge logikken i det. Til gengæld har vi så også dér nogen bekymring for det, som man i bemærkningerne kalder standardglidning, for det er jo ikke vanskeligt at forudse, at man med en afskaffelse af rammebeløbet kunne komme i en situation, hvor man for offentlige tilskud ville udvikle andelsboligen i retning af mere og mere luksuspræg.
Ole Birk Olesen (LA), 2018-10-26:
Den fysiske adskillelse af den nuværende Øresundstogtrafik i en kystbanedel koblet op på den sjællandske regionaltrafik og en fortsættende Øresundstrafik mellem Østerport og Sverige gennemføres med sigte på en bedre punktlighed og giver mulighed for at gennemføre denne organisatoriske forenkling.
Roger Matthisen (ALT), 2016-05-26:
Vores eksport af energiteknologi steg 11 pct. i 2013 til 67 mia. kr. Netop fordi vi tror på, at iværksætteri og innovation er bærende for udviklingen i landdistrikterne, er det ligeledes centralt for os at sikre en geografisk spredning af vores uddannelsestilbud, der bærer innovationen frem, at vi investerer med udgangspunkt i lokalområdernes udviklingsmuligheder, at vi investerer i de kommende generationers fremtid i et sammenhængende Danmark. Regeringen ønsker også iværksætteri i landdistrikterne, og derfor virker det lidt selvmodsigende, at regeringen har lagt op til at spare på LAG-midlerne – midler, der direkte er målrettet erhvervsprojekter og arbejdspladser i landområderne.
Kim Aas (S), 2025-12-09:
Nu kommer jeg fra et landdistrikt, og igen vil jeg sige, at hvis man kun hører – og det gælder jo mange ting – at det er så dårligt at være derude, at der er jernmarker, og at der ikke er nogen arbejdspladser osv., hvad er det så ved den ordlyd, der gør, at Danmarksdemokraterne mener, at folk så tænker: Jamen så vil jeg da rigtig gerne flytte ud i landdistrikterne?
Uffe Elbæk (ALT), 2020-01-24:
Så når vi siger, at vi skal have gode uddannelser, tænker man umiddelbart, at det er uddannelser, som træner vores unges hoveder, og det skal de også, men vi skal også have uddannelser, som træner den studerendes hjerte, sagt lidt poetisk, altså træner de bløde kompetencer.
Yvonne Herløv Andersen (CD), 2000-05-18:
Det er væsentligt at holde sig for øje. Jeg vil da håbe, vi kan komme ud af denne her afstemning med en ophævelse af den diskrimination, som Folketinget har lagt ind i loven - ikke fra regeringens side, men fra et flertal, der har stillet et ændringsforslag.
Lisbeth Bech Poulsen (SF), 2016-04-19:
Så vi vil meget gerne være med til at kigge på, hvordan vi kan få strammet op, og vi vil gerne lægge stemmer til et andet, et revideret, forslag af det her i forhold til at gå ind helt specifikt og sige, hvor der skal sættes ind, men vi kan altså ikke støtte op om det, som forslaget ligger i dag.
Ole M. Nielsen (KRF), 1998-05-04:
Det er desværre sådan, at vi mennesker ikke er helt, som vi burde være. Der er for mange af os, der både inden for dagpengesystemet og inden for andre systemer har en vilje og en forholdsvis god evne til at prøve at udnytte systemerne, og derfor er reglerne selvfølgelig lavet, som de er, og når reglerne så er nødvendigt firkantede, men ofte komplicerede, opstår der selvfølgelig utilsigtede konsekvenser.
Line Barfod (EL), 2010-10-07:
Det glæder mig, hvis det er indstillingen, men jeg vil gerne være sikker på, at det ikke bare er pæne ord, vi hører, men at vi faktisk kan regne med, at når vi får et nyt flertal, bliver der gjort op med hele den måde, aktiveringsindsatsen fungerer på i dag.
Jens Rohde (V), 2003-01-16:
Det var bare ét eksempel, men lad nu det ligge. Jeg spurgte hr. Frank Jensen, om det er hr. Frank Jensens holdning, at folk skal afskediges, hvis de laver en fejl, og om hr. Frank Jensen kan påvise, at regeringens presserådgivere - hver enkelt af dem - har lavet gentagne overtrædelser af det, man kalder god embedsmandsskik.
Peter Kofod (DF), 2023-12-13:
Jeg glæder mig også over at have julegodter med til hr. Lars Boje Mathiesen, for jeg kan sige, at vi om meget kort tid – jeg regner med, det bliver i starten af det nye år – præsenterer den her plan, som vi har arbejdet med i ret lang tid, må man sige, og også ret intenst.
Frode Sørensen (S), 2007-04-10:
Når der udbydes yderligere boligprodukter end dem, vi kender i dag, med henblik på større konkurrence og reel valgfrihed, ja, så er det jo af hensyn til, at forbrugerne skal have mulighed for et større udvalg, have mulighed for en gennemskuelighed og have mulighed for at få en rådgivning.
Joachim B. Olsen (LA), 2013-05-07:
Nu sambehandler vi tre beslutningsforslag fra neokommunisterne i Enhedslisten: tre forslag, som der ikke er anvist nogen finansiering på; tre forslag, som markant vil sænke arbejdsudbuddet i Danmark og dermed forringe Danmarks muligheder for at skabe vækst, velstand og nye job; tre forslag, som alle trækker i den fuldstændig forkerte retning, i forhold til det Danmark har brug for; tre forslag, som ikke er til gavn for lønmodtagerne i det her land, og som ikke er til gavn for landet som helhed.
Rikke Hvilshøj (V), 2004-09-07:
Regeringen har stadig væk et børnefamilieudvalg, som arbejder med gode ideer, og derfor vil jeg opfordre til, at vi i det her efterår får sat os ned og får snakket om, hvad det er for nogle prioriteringer, som vi mener er rigtige, og som vi lytter os til at børnefamilierne vil foretrække. Så på nuværende tidspunkt mener jeg sådan set hellere, at vi skal åbne for bogen, for de gode ideer, og så tage drøftelserne til efteråret.
Lene Espersen (KF), 2002-01-31:
Afslutningsvis skal jeg nævne, at jeg har indbudt de organisationer, der beskæftiger sig med bekæmpelse af seksuelt misbrug af børn, til et møde for at foretage en mere samlet vurdering af området og for at høre deres bud på den fremtidige indsats i kampen for at beskytte børn mod seksuelle overgreb.
Villy Søvndal (SF), 2004-09-07:
For hvis man mener det alvorligt, at de to områder, der blev nævnt, nemlig ældreområdet og miljøområdet, er nødlidende og trænger til penge - hr. Lars Barfoed var også ude i en forklaring, der hed, at De Konservative jo ikke har 90 mandater alene, hvilket jo er rigtigt, og dermed antydede hr. Lars Barfoed, at der er nogle, der forhindrer De Konservative i at gøre det, de gerne vil, og det kan jo så kun være Venstre og Dansk Folkeparti - så er det jo oplagt for en SF'er at overveje, når man møder en konservativ i sand nød, hvem der så kan hjælpe igennem til de gode projekter, og derfor tilbuddet.
Thor Pedersen (V), 2005-12-07:
Fru Line Barfod må så leve med, at hvis folk kommer i arbejde, så stiger muligheden for et privatforbrug, så stiger muligheden for produktion, og så stiger også muligheden for, at den andel, man i øvrigt betaler i skat til det offentlige, udgør et større rådighedsbeløb.
Elisabeth Arnold (RV), 2000-12-07:
Det er et selvstændigt problem, at hvis minimumsstraffen bliver så høj, at domstolene vil være tilbøjelige til at sige, at det her var ikke slemt nok til at være voldtægt, så risikerer man, at anmeldelseshyppigheden vil gå ned, og så er der mange kvinder, som går rundt og ikke tør anmelde en voldtægt, fordi de ikke vil udstilles i offentligheden med al den skam og omtale, det giver.
Carsten Bach (LA), 2019-01-11:
Gymnasiet er jo ikke nødvendigvis for alle, og i en tid, hvor mange danske virksomheder faktisk skriger på faglært arbejdskraft, skal vi gøre en ekstra indsats for at få flere unge til at vælge netop den vej, og med det her lovforslag giver vi alle elever mulighed for at stifte nærmere bekendtskab med håndværkets glæder, samtidig med at vi giver dem frihed til selv at vælge deres fremtid.
Eigil Andersen (SF), 2011-02-08:
Og som en professor sagde forleden dag: Når man så er på efterløn og er nedslidt, går man jo ikke hver uge ned til sin læge for at få bekræftet, at man har en bestemt diagnose i forbindelse med sin nedslidning, så det siger sig selv, at der så bliver færre lægebesøg.
Mette Thiesen (DF), 2025-03-25:
For det er et problem, og det skal løses, og jeg kan simpelt hen ikke bære at skulle høre flere af de her frygtelige fortællinger om hunde, der ligger og dør i voldsomme smerter, fordi folk simpelt hen er uopdragne, ikke opfører sig ordentligt og smider det her i naturen.
Carina Christensen (KF), 2008-12-03:
Kulturministeriet har jo sådan set allerede foretaget en meget ekstraordinær handling netop ved at have sikret 500.000 kr. til Den Frie Udstillingsbygning i den her overgangsperiode, mens de ligesom er ved at finde et nyt grundlag for deres fremtidige økonomiske situation.
Henriette Kjær (KF), 2000-03-17:
Vi opfordrer derfor Folketingets øvrige partier til at give ministeren mulighed for at få lavet en mere miljøvenlig pesticidafgift, så afgiften får karakter af en grøn afgift, der reelt ændrer adfærd hos forbrugeren, frem for en afgift, der har karakter af en ekstra skat.
Lise Bech (DF), 2020-12-10:
Kan vi i Danmark etablere en mærkningsordning på dyrevelfærd, kan vi også gøre det, når det drejer sig om halalslagtet kød, uanset om det drejer sig om dyr, der som i Danmark bedøves forud for slagtningen, eller om det drejer sig om dyr, der aflives uden bedøvelse.
Peter Kofod Poulsen (DF), 2016-05-11:
Jeg bider jo mærke i, at ministeren i besvarelsen nævner, at antallet af folk, der søger til Danmark, er faldet betydeligt, efter at man indførte, jeg vil ikke kalde det grænsekontrol, men en form for grænsekontrol, i hvert fald stikprøvekontrol, ved de danske grænser.
Margrethe Vestager (RV), 1999-02-10:
Et særligt svensk/dansk projekt under det nordiske sprogsamarbejde er det, vi kalder for Ørestad businessgame, for gymnasieelever, hvor man i fællesskab skal lave et projekt om at udarbejde virksomheder, der kunne realiseres i den her region, vi befinder os i i øjeblikket.
Mogens Nørgård Pedersen (KD), 2004-11-23:
Derudover kan vi også komme i den situation – og det synes jeg også er vigtigt at vi er opmærksomme på, nu da vi er i krig igen – at der kan være andre, der kæmper for landet, som skal have hædersgaver, og den debat kunne vi måske allerede starte med det samme.
Frank Aaen (EL), 2010-05-25:
Jeg kan jo starte der, hvor hr. Niels Helveg Petersen sluttede, nemlig ved at tilslutte mig glæden over, at der er så bred opbakning i Folketinget til, at Danmark ikke bare skal tilslutte sig, men skal føre en aktiv linje for at fremme atomnedrustning.
Martin Henriksen (DF), 2011-04-12:
Men altså, Socialdemokraternes hr. Henrik Sass Larsen har tilkendegivet, at f.eks. Det Radikale Venstre ingen indflydelse kan få på det pointsystem, som S og SF ønsker at lægge frem, og så vil jeg bare høre, hvad der er SF's holdning til den melding, om man er enig i det, nemlig at det lige præcis bliver det pointsystem, som S og SF har lagt frem, som man kører igennem, og at Det Radikale Venstre, og dermed må man også forstå Enhedslisten, ingen indflydelse kan få på det.
Charlotte Antonsen (V), 1998-04-01:
Det skete faktisk midt i forhandlingerne, der førte til Maastrichttraktaten, og derfor besluttede man allerede dengang, at man ville indkalde til en ny regeringskonference, fordi det var klart for enhver, at i og med at Muren faldt og Sovjetunionen blev opløst, så fik vi et nyt europæisk landkort, og det landkort er vi selvfølgelig nødt til at forholde os til i Vesteuropa.
Peder Hvelplund (EL), 2021-11-18:
Jeg er sådan set fuldstændig enig i de bemærkninger, som fru Trine Torp kom med, om, at det her lovforslag indeholder både nogle positive og nogle negative elementer, og jeg kan derfor også bakke op om, at vi i udvalgsarbejdet kommer til at arbejde for at få det delt op.